Кратка информация

През 1976 г. в малкото италианско градче Севезо, в близост до Милано в резултат на промишлена авария става залпово изпускане в атмосферата на 2 кг диоксини. Причина е нарушение на технологичния режим. Образувалият се облак с размери около 9 км се спуска ниско над градчето. Над 1500 хектара от територията на гъстонаселената местност е напълно замърсена. Стотици хора получават обриви по лицето и тялото. Няколко хиляди семейства са евакуирани. Градът е необитаем 16 месеца след аварията.

Възникването на подобна авария и наличието на различни стандарти по отношение на контрола върху предприятия, използващи или съхраняващи опасни вещества в страните членки на Европейската общност са основната причина Европейската комисия да предложи Директива за контрол на опасностите от големи промишлени аварии - Директива Севезо І, която след няколко години е изменена и допълнена с Директива Севезо ІІ и в последствие с Директива Севезо III.

Законодателните актове относно контрола на опасностите от големи аварии са известни под наименованието „Севезо“ и водят началото си от 1982 г. В съответствие с тях държавите членки са длъжни да гарантират, че обхванатите от разпоредбите им оператори разполагат с политика за предотвратяване на големи аварии. Операторите, боравещи с опасни вещества над определени прагове, трябва редовно да уведомяват гражданите, за които има опасност да бъдат засегнати от авария, да предоставят доклади за безопасността, да осигуряват система за управление на безопасността, както и вътрешен план за действие при извънредни ситуации. Законодателството задължава държавите членки да гарантират наличието на планове за действие при извънредни ситуации за околните райони и да предвидят мерки за ограничаване на последствията от големи аварии. Териториалното планиране трябва да бъде съобразено с тези цели.

Директивата обхваща около 10 000 стационарни промишлени обекта на територията на ЕС, в които се използват или се съхраняват опасни вещества в значителни количества, предимно в химическата и нефтохимическата промишленост, в складирането, както и в рафинирането на метали. От тях около 4 500 са обозначени като „предприятия с висок рисков потенциал“, т.е. изискващи по-строги процедури за докладване и контрол, отколкото останалите 5 500 „предприятия с нисък рисков потенциал“.

Според онлайн статистиката на Европейската комисия по време на 30-годишния срок на действие на директивата са били докладвани 745 аварии. Други 42 аварии са докладвани, но все още не са добавени към обществено достъпната база данни eMARS. Въпреки, че статистиката не е нито пълна, нито леснодостъпна, се счита, че 80% от авариите са станали в предприятия, обозначени като „предприятия с висок рисков потенциал“, а останалата част – в „предприятия с нисък рисков потенциал“.

Броят на докладваните за една година аварии достига своя максимум в  
периода 1996-2003 г. и оттогава намалява драстично. Не е ясно дали това означава действително подобрение в безопасността на заводите или просто е резултат от относително дългите срокове за анализиране и докладване на авариите от държавите-членки и сроковете за писмен превод след това.

Правителството на Република България е транспонирало Директивата в глава седем, раздел I *от Закона за опазване на околната среда и Наредбата за предотвратяване на големи аварии с опасни вещества и за ограничаване на последствията от тях*. Компетентен орган за прилагането на законодателството е Министерството на околната среда и водите съвместно с представители на Министерството на вътрешните работи, Министерство на труда и социалната политика и общинските администрации на чиято територия е разположено предприятието и/или съоръжението. Прилагането на Директивата в същността си е въвеждане на Система за предотвратяване на големи аварии с опасни вещества и за ограничаване на последствията от тях. Прилагането на директивата е задължително след 1 юни 2015 година.

Директивата "Севезо III" е основен инструмент в управлението на риска от промишлени аварии. Промените в документа отразяват променената класификация (европейска и международна), на химикалите. В директивата са заложени задълженията за държавите да разработят планове за действие при извънредни ситуации за районите в близост до промишлени инсталации, в които са налични опасни вещества в особено големи количества.